**ВРЕМЕ САДЊЕ ЈАГОДЕ**

Јагода, захваљујући својим биолошким карактеристикама (вишегодишња, зељаста, зимзелена биљка), може се садити током целе године, уколико то временски услови дозвољавају. Од термина садње у великој мери зависе и родност и квалитет плодова, не само у првој години након садње, већ и у наредним годинама.

Подизање засада јагоде на ПЕ фолији углавном подразумева **летњу садњу**, иако се она може обавити и у пролеће или јесен.

Садња се може обављати током свих летњих месеци. Међутим, као најповољнији период показала се **летња садња од почетка јула до средине августа**. Избор оптималног термина зависи од неколико фактора:

* Уколико желимо да засад да род већ током јесени у години садње, потребно је биљке посадити **средином јула или раније**, уз коришћење „фриго“ живића категорије **А+ или А** (по редоследу). Поред приноса од 100 до 200 грама по биљци, уз оптималан режим исхране, бокор се добро развија и формира цветне пупољке за наредну вегетацију.
* Уколико **не желимо род у години садње**, могу се користити живићи категорије **А**, а садњу је пожељно завршити до **20. августа**. Прва серија цветова која се појави након садње „фриго“ живића мора се уклонити. Бокор ће се у том случају добро развити за следећу вегетацију. Поред уштеде на цени живића и мањој потреби за заливањем, биљке улазе у период умеренијих температура, па су и губици од слабог пријема мањи.

Генерално, за **летњу садњу најбоље је користити „фриго“ саднице одговарајуће категорије**, али и **контјејнерске саднице** дају веома добре резултате. Захваљујући својој укорењености у хранљивом супстрату, показују висок проценат пријема након садње и брзо ступају у род.

За успех летње садње од **кључне важности је обезбеђење довољне количине воде**, како за почетно заливање, тако и за редовна заливања током вегетације.

Важно је истаћи: **раније посађени живићи (средином јула)** дају знатно већи принос у наредној години, јер имају више времена за укорењавање, развој и формирање већег броја цветних пупољака у односу на оне посађене крајем августа.

Поред летње, у пракси се у мањем обиму примењује и **пролећна садња јагоде**. Она се изводи током априла, а прво плодоношење се очекује већ након 50 до 60 дана (почетком јуна). **Главни род се добија следеће године, у мају или јуну.** У првој години принос је мањи и креће се од **90 до 280 грама по бокору**, у зависности од сорте, док се **тринаест месеци након садње добија значајно већи други род**, захваљујући дужем периоду развоја биљке (Миливојевић и Николић, 2015).

Код неких изразито продуктивних сорти, због великог броја формираних цветова и плодова, понекад је неопходна **редукција броја цветова**, како би се избегло прегушћивање бокора, слабија проветреност и повећана опасност од инфекције патогеном *Botrytis cinerea*.

На крају, избор оптималног термина за садњу зависи од самог произвођача, његових потреба и захтева тржишта.

**Александар Зујаловић**